Železničná trať Kúty – Trnava

|}

Železničná trať Kúty – Trnava (v cestovnom poriadku pre verejnosť označená ako železničná trať číslo 116) je elektrifikovaná jednokoľajná železničná trať na Slovensku, ktorá spája Kúty a Trnavu. Prepája trate 110 (Bratislava – Břeclav) a 120 (Bratislava – Žilina).

Dejiny 
Železničné spojenie Kútov a Trnavy prvýkrát verejne prezentoval senický rodák Viliam Pauliny-Tóth, poslanec uhorského snemu v roku 1871. Vo svojom návrhu výstavby železníc počítal i s traťou spájajúcou Šahy - Levice - Nitru - Hlohovec - Holíč a Hodonín. Po dlhých rokoch bolo koncom 19. storočia rozhodnuté o výstavbe trate Nitra - Leopoldov - Trnava - Kúty - Břeclav.

Trať bola rozdelená na 2 úseky: Lužianky - Leopoldov a Trnava - Jablonica - Kúty. Vytvárala spojenie Ponitria, Považia a krajinskej hranice s napojením na Severnú dráhu cisára Ferdinanda s dĺžkou 111,7 km. (O úseku Leopoldov - Lužianky viac v článku o trati Leopoldov – Kozárovce.)

Otváranie úsekov
 14. decembra 1897: Trnava - Smolenice - 21,1 km
 14. decembra 1897: Jablonica - Kúty - 32,1 km
 11. júna 1898: Smolenice - Jablonica - 13,8 km
 6. septembra 1899: odbočka Jablonica - Brezová pod Bradlom - 11,7 km
 8. septembra 1900: Kúty - krajinská hranica - 6,4 km
  	
Železnica prechádza rovinou i horským terénom Malých Karpát a bolo nutné vykonať množstvo zemných prác. Najzložitejší úsek priesmykom pohoria medzi Smolenicami a Jablonicou je vedený 900 m dlhým tunelom, najväčší násyp má 20,2 m a zárez 16,4 m. Celkovo bolo potrebné vybudovať 212 stavieb v celkovej dĺžke 791 m.

Počas druhej svetovej vojny bola trať i tunel poškodená ustupujúcou nemeckou armádou a boli nutné rozsiahle opravy. Sprejazdnená bola už v máji 1945 a opravy prebiehali až do roku 1947, kedy sa dokončili práce na tuneli.

Elektrifikácia trate prebiehala v dvoch etapách:
 18. decembra 1980 otvorený úsek Kúty - Jablonica
 21. mája 1982 otvorený úsek Trnava - Jablonica

Rekonštrukcia 
Budova stanice Senica bola po rekonštrukcii skolaudovaná v apríli 2013. Postavená bola v roku 1897 a rekonštruovaná v rokoch 1967 a 1968. V roku 2013 v stanici prebieha rekonštrukcia koľají 1, 2 a 3 a nástupíšť 1 a 2. Rekonštrukcia umožní bezbariérový prístup cestujúcich, nainštaluje vodiace prvky pre nevidiacich a zvýši dĺžku koľají. Zároveň bude vymenený koľajový spodok, zvršok a koľajové polia. Upravené bude tiež trakčné vedenie, káblové rozvody, osvetlenie a ďalšie súčasti stanice. Novoinštalované budú tiež „informačné a oznamovacie prvky pre cestujúcu verejnosť“. Predpokladané náklady na stavbu sú 2 mil. €, termín ukončenia je december 2013.

V úseku BolerázSmolenice prebieha od 16. mája 2022 do 20. novembra 2022 rekonštrukcia železničného zvršku a trolejového vedenia (pôvodné je z roku 1982). Zároveň bude zvýšená traťový rýchlosť na 90 km/h (okrem jedného obmedzenia na 80 km/h). Bude tiež asanovaná Železničná zastávka Bíňovce, miesto pôvodnej budovy bude postavený betónový prístrešok.

Stanice na trati  
 Kúty – križovatka s traťou 110 (Bratislava – Břeclav) a 114 (Kúty – Skalica – Sudoměřice) 
 Kuklov 
 Šaštín-Stráže 
 Borský Mikuláš
 Šajdíkove Humence
 Senica
 Jablonica 
 Cerová-Lieskové
 Buková
 Smolenice
 Bíňovce
 Boleráz
 Klčovany
 Šelpice
 Trnava predmestie
 Trnava – križovatka s traťou 120 (Bratislava – Žilina) a 133 (Trnava – Sereď)

Referencie

Pozri aj 
 Zoznam železničných tratí na Slovensku
 Dejiny železníc na Slovensku

Iné projekty

Externé odkazy 
 ŽSR cestovné poriadky podľa trate

Zdroj 
 www.vlaky.net

Kúty – Trnava
Doprava v okrese Senica
Doprava v okrese Trnava